Σέντρικ Ρίτσμοντ

Ο Σέντρικ Λέβαν Ρίτσμοντ (αγγλικά: Cedric Levan Richmond, 13 Σεπτεμβρίου 1973), είναι Αμερικανός πολιτικός, δικηγόρος και πολιτικός σύμβουλος, που υπηρετεί ως Ανώτερος Σύμβουλος του Προέδρου των Ηνωμένων Πολιτειών και ως Διευθυντής του Γραφείου Δημοσίων και Διακυβερνητικών Σχέσεων του Λευκού Οίκου στην Κυβέρνηση του Τζο Μπάιντεν από τον Ιανουάριο του 2021. Είναι μέλος του Δημοκρατικού Κόμματος. 

Προηγουμένως, έχει υπηρετήσει ως Μέλος της Βουλής των Αντιπροσώπων των Ηνωμένων Πολιτειών για την 2η κογκρεσιακή περιφέρεια της Λουιζιάνας από τον Ιανουάριο του 2011 έως τον Ιανουάριο του 2021. Επιπλέον, έχει υπηρετήσει και ως Μέλος της πολιτειακής Βουλής των Αντιπροσώπων της Λουιζιάνας από την 101η περιφέρεια από το 2000 έως το 2011.

Επίσης, διατέλεσε ως Επικεφαλής της Επιτροπής των εγχρώμων μελών του Κογκρέσου των Ηνωμένων Πολιτειών, από το 2017 έως το 2019.

Ήταν συμπρόεδρος της εθνικής προεδρικής εκστρατείας του Τζο Μπάιντεν για τις Προεδρικές Εκλογές του 2020 στις Ηνωμένες Πολιτείες, και συμπρόεδρος στην ομάδα μετάβασης για την ανάληψη της διοίκησης Μπάιντεν-Χάρις.

Βιογραφία 
Ο Σέντρικ Ρίτσμοντ γεννήθηκε τον Σεπτέμβριο του 1973 στη Νέα Ορλεάνη της Λουιζιάνας των ΗΠΑ, όπου και μεγάλωσε. Αποφοίτησε το Λύκειο "Benjamin Franklin High School" στη Νέα Ορλεάνη το 1991. Σπούδασε Διοίκηση Επιχειρήσεων και Λογιστική στο Κολλέγιο Μόρχαουζ στην Ατλάντα και έλαβε πτυχίο (BA) το 1995. Στη συνέχεια σπούδασε Νομική στο Πανεπιστήμιο Τουλέιν στη Νέα Ορλέανη, λαμβάνοντας πτυχίο (JD) το 1998. 

Επίσης, πραγματοποίησε μετεκπαίδευση στη «Σχολή Διακυβέρνησης Τζον Φ. Κέννεντι» του Πανεπιστημίου Χάρβαρντ, πάνω στη διοίκηση, απ'όπου έλαβε και τίτλο σπουδών.

Είναι νυμφευμένος με την Ράκελ Γκρίναπ από το 2015, με την οποία έχουν αποκτήσει έναν γιο.

Παραπομπές 

Σύμβουλοι στον Πρόεδρο των ΗΠΑ
Αξιωματούχοι του Λευκού Οίκου
Προεδρία του Τζο Μπάιντεν
Κυβερνητικοί αξιωματούχοι
Πολιτικοί του Δημοκρατικού Κόμματος (ΗΠΑ)
Μέλη της Βουλής των Αντιπροσώπων (ΗΠΑ)
Αμερικανοί πολιτικοί
Αμερικανοί δικηγόροι